Document ID: 32015D2071

Reference:
18.11.2015
RO
Jurnalul Oficial al Uniunii Europene
L 301/47
DECIZIA (UE) 2015/2071 A CONSILIULUI
din 10 noiembrie 2015
de autorizare a statelor membre să ratifice, în interesul Uniunii Europene, Protocolul din 2014 la Convenția privind munca forțată din 1930 a Organizației Internaționale a Muncii în ceea ce privește articolele 1-4 din protocol privind aspectele referitoare la cooperarea judiciară în materie penală
CONSILIUL UNIUNII EUROPENE,
având în vedere Tratatul privind funcționarea Uniunii Europene, în special articolul 82 alineatul (2), coroborat cu articolul 218 alineatul (6) litera (a) punctul (v),
având în vedere propunerea Comisiei Europene,
având în vedere aprobarea Parlamentului European,
întrucât:
(1)
Uniunea promovează ratificarea convențiilor internaționale în domeniul muncii, clasificate de către Organizația Internațională a Muncii (OIM) ca fiind actualizate, pentru a contribui la eforturile Uniunii de a promova drepturile omului și munca decentă pentru toți, precum și de a eradica traficul de persoane, atât în interiorul, cât și în afara Uniunii. Protecția principiilor și a drepturilor fundamentale la locul de muncă reprezintă unul dintre aspectele esențiale ale acestor eforturi.
(2)
Convenția privind munca forțată din 1930 a Organizației Internaționale a Muncii, completată de protocolul din 2014, este o convenție fundamentală a OIM și are un impact asupra normelor care fac trimitere la standarde fundamentale de muncă.
(3)
În măsura în care Protocolul din 2014 la Convenția privind munca forțată din 1930 a Organizației Internaționale a Muncii (denumit în continuare „protocolul”) acoperă domeniul protecției victimelor criminalității reglementat de articolul 82 alineatul (2) din Tratatul privind funcționarea Uniunii Europene (TFUE), Uniunea a adoptat deja norme comune care acoperă acest domeniu într-o mare măsură, în special prin Directiva 2011/36/UE a Parlamentului European și a Consiliului (1) și Directiva 2012/29/UE a Parlamentului European și a Consiliului (2). Protocolul ar putea aduce atingere respectivelor norme comune.
(4)
Articolul 19 alineatul (4) din Constituția OIM, privind adoptarea și ratificarea convențiilor, se aplică și în cazul protocoalelor, care reprezintă acorduri internaționale cu caracter obligatoriu, sub rezerva ratificării, și care sunt legate de convenții.
(5)
Uniunea nu poate să ratifice protocolul, întrucât doar statele membre pot fi părți la acesta.
(6)
Prin urmare, ar trebui ca statele membre să fie autorizate să ratifice protocolul, acționând împreună în interesul Uniunii, în ceea ce privește părțile care intră sub incidența competenței Uniunii în conformitate cu articolul 82 alineatul (2) din TFUE.
(7)
Articolele 1-4 din protocol conțin obligații referitoare la legislația Uniunii privind protecția victimelor criminalității. Prin urmare, dispozițiile respective intră în domeniul de aplicare a părții a treia titlul V din TFUE, în special articolul 82 alineatul (2).
(8)
Articolul 82 alineatul (2) din TFUE reprezintă singurul temei juridic pe care ar trebui să se bazeze prezenta decizie. Protocolul, în special articolul 4 din acesta, se referă, de asemenea, la statutul de rezident al victimelor muncii forțate sau obligatorii, în măsura în care acest lucru este necesar pentru a le permite respectivelor victime să aibă acces la căi de atac adecvate și eficiente. Cu toate acestea, acest obiectiv, care are legătură cu articolul 79 din TFUE, are doar un rol accesoriu, în timp ce obiectivele asociate articolului 82 alineatul (2) din TFUE pot fi calificate ca reprezentând scopul și componenta predominantă.
(9)
În conformitate cu articolele 1 și 2 din Protocolul nr. 22 privind poziția Danemarcei anexat la Tratatul privind Uniunea Europeană și la TFUE, Danemarca nu participă la adoptarea prezentei decizii și nu are obligații în temeiul acesteia.
(10)
Regatul Unit și Irlanda au obligații în temeiul Directivei 2011/36/UE și al Directivei 2012/29/UE și participă, prin urmare, la adoptarea prezentei decizii.
(11)
Statele membre ar trebui să fie autorizate să ratifice protocolul privind aspectele legate de cooperarea judiciară în materie penală prevăzute la articolele 1-4 din acesta. Părțile protocolului care țin de competența conferită Uniunii, altele decât părțile referitoare la cooperarea judiciară în materie penală, vor face obiectul unei decizii adoptate în paralel cu prezenta decizie,
ADOPTĂ PREZENTA DECIZIE:
Articolul 1
Statele membre sunt autorizate să ratifice Protocolul din 2014 la Convenția privind munca forțată din 1930 a Organizației Internaționale a Muncii, în ceea ce privește părțile cuprinse la articolele 1-4 ale protocolului, care intră în sfera de competență conferită Uniunii Europene prin articolul 82 alineatul (2) din TFUE.
Articolul 2
Statele membre ar trebui ia măsurile necesare pentru a întreprinde demersurile necesare în vederea depunerii instrumentelor de ratificare a protocolului pe lângă directorul general al Organizației Internaționale a Muncii cât mai curând posibil, de preferință înainte de 31 decembrie 2016.
Articolul 3
Prezenta decizie se adresează statelor membre.
Adoptată la Bruxelles, 10 noiembrie 2015.
Pentru Consiliu
Președintele
P. GRAMEGNA
(1)  Directiva 2011/36/UE a Parlamentului European și a Consiliului din 5 aprilie 2011 privind prevenirea și combaterea traficului de persoane și protejarea victimelor acestuia, precum și de înlocuire a Deciziei-cadru 2002/629/JAI a Consiliului (JO L 101, 15.4.2011, p. 1).
(2)  Directiva 2012/29/UE a Parlamentului European și a Consiliului din 25 octombrie 2012 de stabilire a unor norme minime privind drepturile, sprijinirea și protecția victimelor criminalității și de înlocuire a Deciziei-cadru 2001/220/JAI a Consiliului (JO L 315, 14.11.2012, p. 57).

Summary:
Protocolul la Convenția privind munca forțată a OIM: ratificarea de către țările UE
Protocolul la Convenția privind munca forțată a OIM: ratificarea de către țările UE
SINTEZĂ PRIVIND:
Decizia (UE) 2015/2037 a Consiliului de autorizare a țărilor UE să ratifice Protocolul din 2014 la Convenția privind munca forțată (1930) cu privire la aspecte referitoare la politica socială
Decizia (UE) 2015/2071 a Consiliului de autorizare a țărilor UE să ratifice Protocolul din 2014 la Convenția privind munca forțată (1930) în ceea ce privește articolele 1-4 din protocol privind cooperarea judiciară în materie penală
SINTEZĂ
CARE ESTE ROLUL ACESTOR DECIZII?
Deciziile autorizează guvernele Uniunii Europene (UE) să ratifice protocolul pe care Organizația Internațională a Muncii (OIM) l-a adoptat în 2014 și le solicită acestora să realizeze acest lucru până la sfârșitul anului 2016. Acest fapt dă un nou impuls Convenției privind munca forțată din 1930 a OIM în ceea ce privește prevenirea utilizării muncii forțate, în special în contextul traficului de persoane, al protejării victimelor și al accesului la căi de atac.
ASPECTE-CHEIE
Protocolul la Convenția privind munca forțată a OIM acoperă domeniile de politică socială și cooperare judiciară în materie penală care intră în sfera de competență a UE.
UE ca atare nu poate ratifica protocolul. Doar diversele țări ale UE pot face acest lucru. Cele două decizii autorizează guvernele UE să ratifice textul, „acționând împreună în interesul Uniunii”.
Decizia 2015/2037 acoperă aspectele de politică socială din protocol, precum raportul de muncă, timpul de lucru, munca prin agent de muncă temporară și sănătatea și securitatea la locul de muncă, toate acestea făcând deja obiectul legislației UE.
Decizia 2015/2071 acoperă aspectele de materie penală din protocol, precum protecția victimelor criminalității. UE deja a legiferat în acest domeniu cu directive privind combaterea traficului de ființe umane și protecția victimelor.
Ca urmare a neparticipării sale la spațiul de libertate, securitate și justiție, Danemarca nu are nicio obligație în temeiul Deciziei 2015/2071.
Țările care ratifică protocolul privind munca forțată trebuie să dezvolte o politică și un plan de acțiune la nivel național și să se angajeze să coopereze pe plan internațional pentru suprimarea muncii forțate, în consultare cu partenerii sociali. Țările trebuie să ia măsuri pentru a preveni munca forțată, a îmbunătăți protecția victimelor și a le oferi acestora acces la căi de atac, inclusiv la despăgubiri.
CONTEXT
              
Munca forțată este muncă efectuată involuntar și prin constrângere și este unanim recunoscută ca infracțiune de la adoptarea în 1930 a unui act de referință, și anume Convenția nr. 29 privind munca forțată a OIM.
Cu toate acestea, OIM estimează că 20,9 milioane de persoane din întreaga lume continuă să fie victime ale muncii forțate. Marea majoritate a acestora sunt acum în economia privată, în special sub forma traficului de persoane în scopul exploatării prin muncă. Protocolul și recomandarea privind munca forțată, adoptate de OIM în 2014, vizează accelerarea luptei globale împotriva tuturor formelor de muncă forțată.
DE CÂND SE APLICĂ DECIZIILE?
              
Deciziile se aplică începând cu 12 noiembrie 2015. Țările UE trebuie să ia măsurile necesare pentru a-și depune instrumentele de ratificare până la 31 decembrie 2016.
CONTEXT
              
Pentru mai multe informații, consultați:
Standarde internaționale de muncă privind munca forțată pe site-ul Organizației Internaționale a Muncii.
ACTE
            
Decizia (UE) 2015/2037 a Consiliului din 10 noiembrie 2015 de autorizare a statelor membre să ratifice, în interesul Uniunii Europene, Protocolul din 2014 la Convenția privind munca forțată din 1930 a Organizației Internaționale a Muncii cu privire la aspecte referitoare la politica socială (JO L 298, 14.11.2015, pp. 23-24)
Decizia (UE) 2015/2071 a Consiliului din 10 noiembrie 2015 de autorizare a statelor membre să ratifice, în interesul Uniunii Europene, Protocolul din 2014 la Convenția privind munca forțată din 1930 a Organizației Internaționale a Muncii în ceea ce privește articolele 1-4 din protocol privind aspectele referitoare la cooperarea judiciară în materie penală (JO L 301, 18.11.2015, pp. 47-48)
ACTE CONEXE
Protocolul din 2014 la Convenția privind munca forțată, 1930
Data ultimei actualizări: 17.03.2016